Vereniging bring hulde ná Pta-kunstenaar sterf‘n Selfportret van Rudolph Vosser. Foto: Via Flickr Die Pretoria Kunsvereniging hou eersdaags ŉ afskeidgeleentheid ter nagedagtenis aan die kunstenaar Rudolph Vosser (52) wat verlede week dood in sy huis in Brooklyn aangetref is. Pieter van Heerden, direkteur van die vereniging, het Woensdag aan Maroela Media gesê die geleentheid word op 11 November om 11:00 by die kunsvereniging in Mackiestraat 173 in Nieuw Muckleneuk gehou. “Daar is sewe woorde om hom te beskryf: Hy was ŉ meester met die kwas,” het Van Heerden gesê. Vosser is in 1965 gebore en het kuns aan die Universiteit Pretoria studeer, waar hy as een van die toppresteerders uitgeblink het. Hy het sy eerste solouitstalling in 1999 by die kunsvereniging gehad en sedertdien talle pryse verower. “Wyle prof. Nico Roos het op ŉ geleentheid gesê hy het tydens Rudolph se eerste jaar reeds besef Rudolph was een van die begaafste studente wat hy in sy hele loopbaan as kunsdosent ervaar het.” Vosser word bestempel as ŉ meester in fynkuns. Baie van sy kunswerke is op veilings en in kunsgalerye verkoop. Hy word beskryf as ŉ begaafde portretskilder wie se werk te min aandag gekry het, omdat hy al minder uitgestal het. Benewens figure was dit stilleweagtige skilderye van objekte wat die oog gevang het. Hy was nooit getroud nie en het veral in die afgelope paar jaar ŉ kluisenaarsbestaan gemaak en van die samelewing onttrek. Dit is weens dié rede dat Vosser se liggaam eers Donderdagaand gevind is, nadat hy vermoedelik twee weke tevore in sy huis in Alexanderstraat dood is. Maroela Media het Saterdag berig die polisie het op sy ontbinde liggaam in sy motorhuis afgekom nadat bure en veiligheidsmaatskappye ŉ onaangename reuk waargeneem het. Die polisie doen ŉ geregtelike doodsondersoek om die oorsaak van sy dood vas te stel en ook hoe lank hy al dood is. Geen vuilspel word vermoed nie. Hy laat sy broer en pa agter wat in die Oos-Kaap woon. Sy ma is ŉ paar jaar gelede oorlede en sy pa bly in ŉ versorgingsoord. Vosser se afskeidgeleentheid is oop vir die publiek. Van Heerden doen egter ŉ beroep op mense wat die verrigtinge wil bywoon, om bywoning by 012 346 3100 te bevestig vir verversingsdoeleindes. Die kunsvereniging beplan om moontlik in die toekoms weer ŉ kunsuitstalling met Vosser se kunswerke daar te hou. Rudolph Vosser. Foto: Francois F Swanepoel